**Összefoglaló**

Hivatkozással a 2017. március 27-én, elektronikus úton megküldött megkereső levelünkre az alábbiakban részletezzük „A fogyatékos személyek számára nyújtott szakmai- és közszolgáltatások hozzáférhetőségének kialakítása, fejlesztése” című (Kódszám: EFOP-1.9.2.) konstrukcióban a család- és gyermekjóléti központokat érintő együttműködést.

A kiemelt projekt alapadatai:

A teljes projektidőszak: **2017. április 1. - 2021. március 31.**

A teljes projekt támogatási összege: **3.299.685.000 Ft**

A támogatási összeg nem kizárólag a család- és gyermekjóléti központok szolgáltatásfejlesztésére irányul, hanem a projekt más szakmai tevékenységeivel, szolgáltatásfejlesztéseivel együtt értendő.

A kiemelt projektben a **Család- és Gyermekjóléti Központok** bázisán **21 tanácsadói pont** (19 megyei és 2 fővárosi) kerül létrehozásra, melyhez a projektfinanszírozást vállal megbízási szerződés keretében.

A projektgazda és a fenntartók közötti szerződés **3 éves időtartamra** szól majd, amelyben a fenntartók számára az alábbi tevékenységek finanszírozását biztosítja:

* a projekt biztosítja az információs pontban alkalmazandó (mint az intézmény munkavállalója) két heti 40 órás tanácsadó munkatárs bér- és járulékfedezetét,
* irodatechnikai eszközeit (laptop, mobiltelefon),
* arányos havi rezsiköltségét,
* valamint a tanácsadáshoz kapcsolódó utazási költségeket

(rendezvényekre való eljutás, disszeminációs alkalmakra történő utazás, kapcsolattartás a többi szolgáltatóval, igénybevevőkhöz való eljutás, amennyiben az igénybevevő állapota megkívánja, stb.)

A 3 éves együttműködési időszak alatt az időszakos beszámolók elfogadását követően számla ellenében, tervezetten negyedévenként fizeti ki a projektgazda a fenntartók részére. Az informális egyeztetések alkalmával felmerült, hogy a projekt megkezdésének zökkenőmentes biztosításához a szerződő partnerek előleg számlát állíthassanak ki, amely a projekt részéről lehetséges.

A fenntartókkal kötött együttműködés egyeztetését - pozitív válasz esetén - a projektgazda 2017 májusától megkezdi.

***A fenntartók vállalásai, kötelezettségei:***

* Akadálymentes környezet biztosítása a szolgáltatás igénybevételének szempontjából, ill. egyeztetett határidőig annak kialakításának vállalása.
* Munkakörnyezet kialakítása két tanácsadó részére.
* A szolgáltatás biztosítása a szerződés időszaka alatt.
* A két tanácsadó munkatárs részvételének biztosítása a projektgazda által megvalósítandó képzésen.
* A fenntartó, illetve a szolgáltatást végző intézmény rendezvényein, kommunikációs csatornáin tegye ismertté a projektben létrehozott szolgáltatást.

A kiemelt projekt vállalása, hogy a projektidőszak alatt **olyan jogszabályi környezet létrehozását támogassa, illetve jogszabályi ajánlást** hozzon létre, amely lehetővé teszi a projektben létrehozott szolgáltatás finanszírozásának biztosítását a kiemelt projekt lezárulását követően.

Ennek alapján a fenntartóval kötött megállapodás (szerződés) szükségszerűen nem tartalmazza kötelezettségként, hogy a tanácsadói szolgáltatást a fenntartó a projektidőszakot követően finanszírozza.

***A család- és gyermekjóléti központban tevékenységet végző tanácsadó tervezett feladatai***

* Tanácsadás biztosítása az érdeklődők számára (személyesen, telefonon, elektronikus úton).
* Együttműködik a család- és gyermekjóléti központban dolgozó többi szakemberrel, így az esetmenedzserekkel is (komplex rendszerben pótolja a hiányzó célcsoport-specifikus ismereteket).
* Kapcsolatot tart a család- és gyermekjóléti szolgálatokkal, számukra disszeminálja az aktuális fogyatékosságügyi ismereteket.
* Együttműködik a jelen konstrukcióban kialakított szolgáltatásokat nyújtó szakemberekkel.
* Felderíti a helyi szintű ellátásokat, programokat, szolgáltatókat, szakembereket, majd ezeket az információs rendszerbe feltölti.
* Részt vesz a koordinációs, módszertani központ képzésein.
* Segíti, és az érdeklődőkkel összekapcsolja a Koordinációs Központ által üzemeltetett eszközkölcsönzési rendszert.
* Segíti a projektben biztosított speciális szolgáltatások igénybevételét (szolgáltatásszervezés).
* Bővíti az információs rendszer adatbázisát a létrejövő akadálymentes közszolgáltatások információval.
* Megismerteti a helyi szervezetekkel, intézményekkel, szakemberekkel a tanácsadói szolgáltatást, hálózatot (ezt a tevékenységet tervezett kampány segítségével végzi).
* Aktívan részt vesz a projekt rendezvényein, kommunikációs aktivitásaiba
* A kialakított információs rendszerbe feltölti a speciális szolgáltatással kapcsolatos ügyfélforgalmi adatokat.
* Megszervezi az ellátási területén a súlyosan halmozottan sérült gyermekek, ill. felnőttek
* családjainak klubját.